Adrian Năstase: Îmi pare rău pentru ce îndură Dragnea, dar încercările lui de a negocia cu statul paralel l-au adus într-o fundătură

Liderul PSD ar fi trebuit să demisioneze în urma rezultetelor înregistrate de PSD la alegerile europarlamentare și referendumul pentru justiție, iar pe de altă parte condamnarea sa de luni servește unui scop politic, scrie fostul premier PSD, Adrian Năstase, pe blogul personal.

Potrivit acestuia, există un interes deopotrivă extern și intern ca PSD să ajungă într-o zonă irelevantă din perspectiva exrcitării puterii în România.

El însuși condamnat și încarcerat, Năstase se arată empatic față de Liviu Dragnea, dată fiind situația lui personală, dar îl acuză pe acesta că încercările sale de a negocia l-au dus în acest punct.

Postarea integrală a lui Adrian Năstase:

Sunt doua lucruri distincte: 1. Dragnea trebuia sa-si dea demisia din fruntea partidului dupa rezultatul umilitor la alegerile de ieri; 2. Condamnarea lui, intr-un dosar cusut cu ata alba, este o condamnare ce a avut un obiectiv politic. Aceasta condamnare, ca si felul in care a fost „insotit” Dragnea spre Rahova arata ca suntem un popor crud, usor de manipulat, si ca, dupa „revolutia votului”, a urmat justitia populara.

In mod paradoxal, folosirea social media nu ne duce spre viitor ci spre trecut.

Actiunea politica interna si externa au avut si au ca obiectiv transformarea PSD intr-un partid de 20% care sa nu mai aiba un rol determinat in guvernarea Romaniei. Pentru asta s-au folosit, de-a lungul timpului, atat cozi de topor cat si anumiti lideri care, constient sau nu, au intrat in astfel de jocuri.

Atitudinea si compromisurile lui Dragnea, lipsa de decizie, temporizarea i-au creat si lui probleme dar si partidului si, in definitiv, tarii. Imi pare rau pentru ce indura, mai ales ca stiu ce inseamna umilinta unei condamnari si pierderea libertatii dar incercarile lui de a negocia cu „statul paralel” l-au dus intr-o fundatura – in plan personal – iar partidul intr-o criza profunda din care va iesi doar daca intelege ca trebuie folosita o operatie chirurgicala si nu administrate „suplimente alimentare”.